БКГ2

**БКГ2** (Беларуска-кітайскі грузавы 2) — грузавы электравоз пераменнага току, які з 2015 году выпускае «Датунскі электравозны завод» (правінцыя Шаньсі, Кітай) для Беларускай чыгункі.

Лякаматыў можа вадзіць цягнік вагой звыш 5000 тонаў. Распрацаваны на аснове кітайскага электравоза 2007 году «Гармонія 2», які ў сваю чаргу грунтаваўся на францускім электравозе 2003 году «Альстом Прыма 47000». Магутнасьць лякаматыва 7200 кіляват.

## Мінуўшчына

У лютым 2016 году ў лякаматыўнае дэпо Баранавічы прыбылі 2 1-сэкцыйныя грузавыя электравозы БКГ2 вытворчасьці «Датунскага электравознага заводу» (Кітай). 14 красавіка 2016 году выпрабавальня «Сека» Беларускага дзяржаўнага ўнівэрсытэту транспарту пачала прыёмачнае выпрабаваньне 2-х электравозаў БКГ2 на электрыфікаваных участках Лясная—Даманава (Берасьцейская вобласьць) і Стоўпцы—Гарадзея. Папярэдне электравозы прайшлі заводзкае выпрабаваньне і пусканаладку з досьледным прабегам 5000 км на Беларускай чыгунцы. Магутнасьць лякаматыва, які прызначаўся для ваджэньня кантэйнэрнага цягніка, складала 7200 кіляват. 24 красавіка 2016 году пачалі хадавое выпрабаваньне БКГ2 па ўзьдзеяньні на шлях, якое ўлучала вымярэньне пагоннай нагрузкі ад каляскі, дынамічнай нагрузкі ў рэйках і вастраках стрэлкавых пераводаў, на пляцоўцы землянога палатна. На перагоне Лісічкі—Бярозкі (Добрускі раён) і станцыі Іпуць (Гомельскі раён) вырашылі правесьці выпрабаваньне на крывых участках з малымі радыюсамі. Далей праверку вызначылі працягнуць на перагоне Даманава—Лясная і Гарадзея—Пагарэльцы (Нясьвіскі раён) на прамых участках, а таксама на крывых зь вялікім радыюсам. 17 чэрвеня 2016 году ў Гомлі пад БКГ2 адкрылі электрыфікаваны ўчастак чыгункі Асіпавічы—Жлобін—Гомель. 11 ліпеня 2016 году начальнік Беларускай чыгункі Уладзімер Марозаў паведаміў, што кошт электрыфікацыі 193 км чыгункі склаў 172 млн даляраў ЗША, зь якіх 142 млн $ вылучыў Экспартна-імпартны банк Кітаю. У межах электрыфікаванага ўчастка пабудавалі 4 цягавыя станцыі, каля 100 км лініяў зьнешняга электразабясьпячэньня, 12 пастоў сэкцыяваньня і 3 аўтатранспартныя пункты, усталявалі звыш 9000 апораў кантактнай сеткі і звыш 1000 рыгеляў жорсткіх папярочак. У той дзень Беларуская чыгунка і Кітайская экспартна-імпартная кампанія электраабсталяваньня (КЭІКЭ) заключылі Мэмарандум аб далейшай супрацы, які прадугледжваў электрыфікацыю ўчасткаў «Каленкавічы—Жлобін» і «Маладэчна—Гудагай», а таксама рамонт электравозаў БКГ2 цягам усяго тэрміну іх выкарыстаньня. 9 сьнежня 2016 году заснавалі электравозарамонтнае ТАА «ДЭВЗ-КЭІКЭ ЧыгунТэхніка» завода-вытворцы БКГ2. У 2017 годзе на замену электравозам 1982 году вызначылі паставіць яшчэ 16 БКГ2.

4 жніўня 2017 году электравозы БКГ2 атрымалі пасьведчаньне адпаведнасьці тэхнічнаму рэглямэнту Мытнага зьвязу ЭАЭЗ. На той час Беларускай чыгунцы паставілі 6 такіх электравозаў, 2 зь якіх ужо выкарыстоўвалі ў грузаперавозках ад Берасьця да Воршы і ад Гомля да Маладэчна. Яшчэ 4 цягнікі БКГ2 знаходзілі ў дарозе пад Масквой. 29 сьнежня 2020 году Беларуская чыгунка заключыла дамову з «КЭІКЭ» і «Датунскім электравозабудаўнічым заводам» на пастаўку 15 электравозаў БКГ2 да канца 2023 году коштам 64,3 млн эўра. На той час у Беларусі працавала 18 цягнікоў БКГ2 і электрыфікавалі чыгуначны ўчастак Маладэчна—Гудагай.


BKG1-001 with freight train.webm|thumbtime=24|БКГ2-016 цягне грузавыя вагоны (2018 год)


## Глядзіце таксама
* БКГ1

## Крыніцы

## Вонкавыя спасылкі

Катэгорыя:Лякаматывы
Катэгорыя:Электрычны транспарт
Катэгорыя:Зьявіліся ў 2015 годзе